C 88/76
ET
Euroopa Liidu Teataja
24.2.2022
Mullad – olgu need siis kiviklibused savilubjakivimullad, liivmullad või isegi kruusamullad melassil ja liivakivil – on väheviljakad, hästi kuivendatud ja erosioonitundlikud.
Need madalad mullad, milles ei ole liigset niiskust, sobivad viinapuudele suurepäraselt.
Bouches-du-Rhône’i departemangus on vahemereline kliima, st on palju päikest, mis on sellele kliimale iseloomulik.
Suvi on väga kuum ja kuiv, talv üsna pehme.
Temperatuur kõigub olenevalt aastaaegadest küllaltki suures ulatuses.
Eriti kõrge on temperatuur suvel, mil see võib varjus sageli ulatuda 35 °C-ni.
Keskmine aastane ööpäevane amplituud on üpris suur, talvel vägagi suur, vahel tuleb öösel ette tugevaid külmumisi.
Sademerežiim on ebakorrapärane ja sademed on aasta peale halvasti jaotunud.
Harvad ei ole tugevad hoovihmad.
Kuiv ja külm põhjatuul mistraal puhub peaaegu 100 päeva aastas, sageli on tuuleiilide kiirus üle 100 km/h.
Provence’i viinamarjaistandused, mis on üle 2 600 aasta vanad, on Prantsusmaa vanimad.
Need on eriti tuntud roosade veinide tootmise poolest.
Alates 1907. aastast tundsid paljud viinamarjakasvatajad vajadust ühineda, et võidelda raskustega.
Veinitootmist reguleeriti ning viinamarjakasvatajad moodustasid ühistuid ja ametiühinguid, mis õhutasid toodangu kvaliteedi arengut.
„Kantonivein“ (vin de canton) määratleti täpselt ja reguleeritult 1964. aastal, viidates halduspiirkonnale, kus seda toodetakse ning kus on teatavad mulla- ja kliimatingimused.
1968. aasta dekreediga muudeti need „kantoniveinid“ „piirkonnaveinideks“ (vins de pays), mida esialgu identifitseeriti tootmisde­ partemangu nimega ja mis vastasid erilistele valmistamiskriteeriumidele, millega tagati parim kvaliteet.
Nii tunnustatigi Bouches du Rhône’i piirkonnaveini, millest sai kaitstud geograafiline tähis 2011. aastal.
See toodang pärineb põhiliselt kahelt eraldi alalt: peamine ala paikneb departemangu idapoolses keskosas Aix-enProvence’i ümber (65–70 % mahust) ning läänes eristub nn Camargue’i ala, mida kagus piirab Tarascon Arlesi ja Saintes-Maries-de-la-Meri kommuun.
Camargue’i ala ainulaadsust kinnitab märge „Terre de Camargue“: see geograafiline piirkond on ette nähtud üksnes KGTga „Pays des Bouches-du-Rhône“ hõlmatud veinide tootmiseks.
8.2.
Geograafilise piirkonna ja toote eripära põhjuslik seos KGT „Pays des Bouches-du-Rhône“, mis hõlmab Bouches-du-Rhône’i departemangu kõiki kommuune, rajaneb peamiselt veinide erilistel omadustel, mis on seotud looduskeskkonna (kliima, mullad) omadustega.
Bouches-duRhône’i departemang asub Prantsusmaa kaguosas, Provence-Alpes-Côte d’Azuri piirkonnas.
Seal on mägine reljeef, mis ulatub tasandiku kujul mereni välja, vahemerelist tüüpi kliima ning taimestik, mis koosneb peamiselt võsast ja gariigist.
Seda iseloomustab ka mistraal, mis muudab töö mõnikord raskeks, kuid võimaldab puhastada viinamarjaistandusi ja kaitsta neid seenhaiguste eest ning kokkuvõttes suurendada niisuguste ainete sisaldust marjades, mis tekivad küpsemise viimases faasis.
Mullad – olgu need siis kiviklibused savilubjakivimullad, liivmullad või isegi kruusamullad melassil ja liivakivil – ei ole liiga niisked, on hästi kuivendatud ja sobivad suurepäraselt viinamarjakasvatuseks.
Viinamarjakasvatajad, kes kasutavad ära optimaalseid looduslikke tingimusi ja oskavad valida parimad maatükid, on mõistnud võtta parima mitmesugustest viinamarjasortidest territooriumil, mille mullad on sageli väheviljakad, kuid hästi kuivendatud ja viinamarjakasvatuseks eriti sobivad.
Mullaomaduste ning sooja ja kuiva vahemereliste mõjudega kliima koostoime tulemusena on küpsemistingimused optimaalsed ning võimaldavad säilitada nende viinamarjasortide algsed lõhna- ja maitseomadused, kusjuures veinid on värsked ning neil on iseloomulik lõhna- ja maitsepotentsiaal.
Näiteks värskeid ja meeldivaid punaseid veine iseloomustavad punaste marjade aroomid; värsked roosad veinid on samuti täidlased ja neil on punaste marjade või tsitrusviljade väljendusrikkad aroomid.
Valged veinid on seevastu aromaatsed, lillelõhnased või puuviljased, värsked ja väljendavad oma noorust.
Praegu turustavad KGTga „Pays des Bouches-du Rhône“ veinide aastatoodangut, mis on umbes 50 000 hektoliitrit, 18 ühistu- ja 88 üksikkeldrit.
Roosad veinid moodustavad ligi 50 % kogumahust, punased veidi üle 40 % kogumahust ja valged veinid pisut alla 10 % kogumahust.
9.
Olulised lisatingimused Lisateave Õigusraamistik: riiklikud õigusaktid Lisatingimuse liik: märgistamisega seotud lisasätted